除日出江上迓趙憲
作者：王炎
朝代：宋

paragraphs: 江風獵獵吹客衣，水生鱗甲舟行遲。
今年江上春信早，剩有梅花開北枝。
問之今日是何日，三百六旬當歲除。
翩翩鷗鷺定笑我，欲得一飽甘奔馳。
二星移次照鶉尾，繡衣持斧生光輝。
摐金伐鼓聲震動，鷁首破浪開黄旗。
三宮萬壽帝出震，周家磐石先諸姬。
外分符節用肺腑，丞相與國同安危。
書生白頭不解事，佐一小壘將何爲。
少年側目望雲漢，欲與鸞鳳俱翻飛。
草黄驥病絡頭老，自笑意行身不隨。
人生虎鼠在用舍，未用以此相瑕疵。
兒曹婚嫁雖未了，此心久與青山期。
天無老眼不可問，哦詩莫作商聲悲。